b'\n_START_ARTICLE_\nIz\xc5\xa1tekani\n_START_PARAGRAPH_\nIz\xc5\xa1tekani je slovenska mese\xc4\x8dna radijska glasbena oddaja. Njeni za\xc4\x8detki segajo v februar 1993, ko so Sokoli v okviru \xc4\x8detrtkovih avtorskih ve\xc4\x8derov v studiu Radia \xc5\xa0tudent predstavili svoj novi album in med pogovorom ob spremljavi akusti\xc4\x8dnih kitar izvedli \xc5\xa1tiri skladbe. Stvar je dobro izpadla, zato so se v ekipi na \xc4\x8delu z avtorjem in voditeljem Juretom Longyko odlo\xc4\x8dili s tem nadaljevati. Ime je oddaja dobila po MTV Unplugged. Med letoma 1993 in 1997 je domovala na Radiu \xc5\xa0tudent (kot Iz\xc5\xa1tekani na Radiu \xc5\xa0tudent), od leta 1998 pa je na Valu 202 (Iz\xc5\xa1tekani na Radiu Slovenija). Na \xc5\xa0tudentu so izvedli 63, na Valu pa doslej ve\xc4\x8d kot 170 (rednih) oddaj. Oblika Iz\xc5\xa1tekanih se ves ta \xc4\x8das ni spreminjala: izvajalci se v studiu pogovarjajo z Longyko in odigrajo pribli\xc5\xbeno uro svojega repertoarja, ki mora biti tako ali druga\xc4\x8de \xc2\xbbiz\xc5\xa1tekan\xc2\xab. Ta \xc2\xbbiz\xc5\xa1tekanost\xc2\xab\xc2\xa0se v prvi vrsti nana\xc5\xa1a na akusti\xc4\x8dnost (repertoar v akusti\xc4\x8dni preobleki), vendar kot so ob 20-letnici oddaje zapisali: \xc2\xbbLahko je zvo\xc4\x8dno spremenjen, lahko je kot \xc5\xbeur ob tabornem ognju, lahko je povsem prekucnjen na glavo, lahko ga izvajajo z gosti, lahko ga izvajajo le gostje, lahko je v\xc5\xa1tekan, lahko je popolnoma nov in neznan ... Iz\xc5\xa1tekani so lahko vse, od popolne intime do velikega hrupa, od enega \xc4\x8dloveka do mno\xc5\xbeice skoraj stotih.\xc2\xab_NEWLINE_Oddaja je od pomladi 2015 na sporedu ob torkih ob 22.25.\n_START_SECTION_\nNagrade\n_START_PARAGRAPH_\nIz\xc5\xa1tekani so bili za viktorja za najbolj\xc5\xa1o radijsko zabavno oddajo nominirani v letih 1995\xe2\x88\x9297 in nagrado za leto 1996 tudi prejeli, Jure Longyka pa je bil z viktorjem za najbolj\xc5\xa1ega radijskega voditelja nagrajen 1998 in 1999. Kompilaciji Iz\xc5\xa1tekani na R\xc5\xa0, 1. del in Iz\xc5\xa1tekani na R\xc5\xa0, 2. del sta bili obe nominirani za zlatega petelina za najbolj\xc5\xa1o kompilacijsko plo\xc5\xa1\xc4\x8do (1996 in 2000).'